Kimberley-plaasaanval: Vrou ook vasPiet en Rikkie. Foto: Facebook ŉ Vrou is in hegtenis geneem vir die besit van gesteelde goedere in verband met die wrede aanval op die bekende Kimberliet, Piet Els, en sy lewensmaat, Magrietha “Rikkie” Alsemgeest. Kapt. Sergio Kock, woordvoerder van die polisie, het gesê die 27-jarige vrou is omstreeks 23:00 Woensdagaand in hegtenis geneem by ŉ huis in Galeshewe. “Die polisie het ŉ muntversameling, juweliersware en motorsleutels wat glo aan die slagoffers behoort in haar besit gevind.” Volgens Kock sal die verdagte Maandag in die Kimberley-landdroshof verskyn op aanklagte van die besit van vermoedelik gesteelde goedere. Die ander drie verdagtes wat reeds in verband met die voorval in hegtenis geneem is sal intussen weer op 22 Februarie in die Kimberley-landdroshof verskyn. Die vorige drie verdagtes is onderskeidelik op 7 Februarie, 31 Januarie en 29 Januarie in hegtenis geneem. Die drie staan onder meer tereg op aanklagte van roof met verswarende omstandighede. Maroela Media het vroeër berig Els en Alsemgeest is op 23 Januarie op hul plaas sowat 10 km buite Kimberley aangeval. Vier aanvallers het die paar gedreig en aangerand voordat hulle hul hande en voete vasgebind het. Die verdagtes het die kluis met ŉ hoeksnyer oopgesny en met ŉ groot hoeveelheid waardevolle items, ŉ jaggeweer en ŉ wit Mercedes-Benz op die vlug geslaan. Die voertuig is later verlate op die R31 naby Phutanang buite Kimberley opgespoor. Marius Müller, nasionale operasionele koördineerder van AfriForum, het vroeër aan Maroela Media gesê Els en Alsemgeest is glo vir ure aangerand en gemartel.